Oktoobrikuu hakkab lõppema ja aeg soktoober kokku võtta.
Need sokid on õmmeldud. Lõige Hõbevalge blogist.
Materjal taaskasutuses. Tegemist siis vana kampsuniga. Lõikasin välja nii, et sääreotsteks sai kampsuni allääre soonik.
Edasised sokid on kootud.
Erkroosad sokid on kootud roosast mohäärist ja ühest träpsulisest sokilõngast, mõlema lõnga andmetega lõngavöö on kadunud. Vardad 2,5 ja 3,0. Sokid jalale suurusega 40-41.
Koeravilla sisaldusega lõngast sokid. Et lõngal ikka koeraga tegemist on, kudusin mustriks koerakesed. Muster ise mõeldud ja joonistatud. Vardad 2,5. Suurus 38-39.
Igaaastane sügisene ettevõtmine - uutele vallakodanikele sokikeste kudumine. Detsembris toimub pidu, kus uued vallakodanikud, koos oma vanematega, saavad vallalt graveeringuga hõbelusika ja Kilingi-Nõmme Martade poolt papud või sokid.
Oktoobris valmis siis 9 paari pisikesi sokikesi, talla pikkus 10-12 cm.
Kaks paari said valmis juba septembri lõpus. Lõng on Novita 7Venda ja Novita Nalle. Vardad 3,0, 3,5 ja 4,0.
Need ei ole küll enam sokid, ei teagi, kuidas neid nimetada, ehk varbasoojendajateks. :)
Need selleks puhuks, kui varbad külmetavad, aga villane sokk saapasse ei mahu. Idee selliste varbasoojendajate tegemiseks on pärit minevikust. Mäletan, et minu vanaema kandis midagi sellesarnast talvel saapa sees. Aastatega asi ununes, aga paar aastat tagasi tuletas Tiiu, meie kohalik käsitööline ja kangastelgedel kudumise eestvedaja, selle taas meelde.
Lõngaks Jil, vardad 2,5.